21.7.2023
SL
Uradni list Evropske unije
C 257/37
16. ugotavlja, da je upravljanje interoperabilnosti razdrobljeno, zlasti v decentraliziranih državah, zaradi prostovoljne narave evropskega okvira interoperabilnosti; poudarja ključno vlogo pristojnih nacionalnih organov ter lokalnih in regionalnih oblasti, ki so zgodnji uporabniki, pri ozaveščanju in podpiranju digitalne preobrazbe v drugih mestih in regijah; 17. ponavlja, da je treba preseči digitalni in teritorialni razkorak, k čemur prispeva cilj v okviru digitalnega kompasa (7), da se do leta 2030 100 % ključnih javnih storitev izvaja na spletu; poudarja, da je digitalno oziroma spletno zagotavljanje interoperabilnosti javnih storitev bistvenega pomena za vse regije in občine v EU, ne glede na njihovo geografsko lego, torej vključno z obrobnimi regijami, oddaljenimi otoki in gorskimi območji.
S tehnologijo lahko dosežemo, da bodo te regije in občine premostile težave, ki jim jih povzroča njihova oddaljenost; poudarja potrebo po konkretnem in učinkovitem sodelovanju z otoškimi in obrobnimi regijami pri upravljanju interoperabilnega prehoda; 18. pozdravlja dejavnosti proaktivnih mest in regij, ki iščejo rešitve in delijo dobre prakse, delujejo kot zgodnji uporabniki in preizkušajo nove prakse; želi pohvaliti delo gibanja „living-in.eu“ (8), ki povezuje mesta in skupnosti pri spodbujanju digitalne preobrazbe, ter „Open and Agile Smart Cities“ (odprta in prožna pametna mesta), ki razvijajo mehanizme minimalne interoperabilnosti kot univerzalno orodje za doseganje interoperabilnosti podatkov, sistemov in storitev med mesti in ponudniki po svetu; poudarja, da je za bolj enotno interoperabilnostno okolje in širšo uporabo interoperabilnostih rešitev treba vzpostaviti vseevropski sistem upravljanja; 19. ugotavlja, da bodo javna naročila in razpisi za nove sisteme ali posodobitev obstoječih obremenjujoči za lokalne in regionalne oblasti, zlasti zaradi pomanjkanja strokovnega znanja, finančnih sredstev in osebja; 20. ponavlja, kako izredno pomembna je interoperabilnost za digitalno odpornost in strateško neodvisnost EU: v medsebojno povezanih storitvah in sistemih je treba potencialno digitalno pandemijo zaradi obsežnega kibernetskega napada na najšibkejšo točko omrežja preprečiti z uporabo enakih ali podobnih rešitev v vseh medsebojno povezanih enotah.
Hkrati se bo z uporabo odprtokodnih rešitev zmanjšala odvisnost od glavnih ponudnikov programskih rešitev, s tem pa povečala strateška neodvisnost EU; 21. se zaveda pomislekov mest, manjših občin in regij zaradi novih nalog, ki jim jih dodeljuje predlagana uredba, in opozarja, da je njihove posebne interese nujno upoštevati; poudarja, da morajo predstavniki OR postati del strateške ravni upravljanja interoperabilnosti; namerava s sodelovanjem v Odboru za interoperabilno Evropo zagotoviti upoštevanje pomislekov lokalne in regionalne ravni; 22. poudarja, da morajo Odbor za interoperabilno Evropo in pristojni javni organi lokalnim in regionalnim oblastem zagotoviti konkretne smernice glede storitev, za katere je treba izvesti oceno interoperabilnosti; poudarja, da bi bilo treba opredeliti predhodno oceno, ali gre za primer čezmejne uporabe, ki se opravi pred kakršno koli oceno interoperabilnosti, za to pa bi morali biti zadolženi pristojni nacionalni organi; 23. pozdravlja poudarek, ki ga predlog namenja odprtokodnim rešitvam in tudi sodelovanju razvijalcev odprtokodnih rešitev v skupnosti interoperabilne Evrope.
Z odprtokodnimi viri kot ključnim delom rešitev za storitve na lokalni/regionalni upravni ravni se bo povečala preglednost, zmanjšali stroški, spodbujala kibernetska varnost in preprečila vezanost na ponudnika v primerih, ko nekateri podatki, ki so že bili zbrani, morda niso na voljo ob zamenjavi ponudnika storitev; 24. predlaga, naj portal interoperabilne Evrope – ali portal s podobnimi funkcijami – služi za zbirko vseh javnih storitev, ki se nudijo prek spleta v državah članicah EU, razvrščenih po vrstah storitev in državah članicah.
Portal bi lahko nato postal prva točka za vse državljane, ki iščejo informacije o tem, kako dostopati do teh javnih storitev na spletu.
To bi bil učinkovit način za združevanje informacij o ključnih javnih storitvah, ki jih je treba zagotoviti na spletu do leta 2030; 25.
nazadnje ugotavlja, da je predlog v skladu z načeloma subsidiarnosti in sorazmernosti.
V Bruslju, 24. maja 2023 Predsednik Evropskega odbora regij Vasco ALVES CORDEIRO
(7) (8)
https://digital-strategy.
ec.europa.eu/en/policies/europes-digital-decade https://living-in.eu/